ประกาศ ก.พ.อ. เรื่อง หลักเกณฑ์ วิธีการและเงื่อนไขในการเลื่อนขั้นเงินเดือนข้าราชการพลเรือนในสถาบันอุดมศึกษา

ประกาศ ก
ประกาศ ก.พ.อ.
เรื่อง หลักเกณฑ์
วิธีการและเงื่อนไขในการเลื่อนขั้นเงินเดือน
ข้าราชการพลเรือนในสถาบันอุดมศึกษา
 

อาศัยอำนาจตามความในมาตรา
๑๔ (๓) และมาตรา ๓๕ แห่งพระราชบัญญัติระเบียบข้าราชการพลเรือนในสถาบันอุดมศึกษา
พ.ศ. ๒๕๔๗ ซึ่งแก้ไขเพิ่มเติมโดยพระราชบัญญัติระเบียบข้าราชการพลเรือนในสถาบันอุดมศึกษา
(ฉบับที่ ๒) พ.ศ. ๒๕๕๑ ก.พ.อ. จึงกำหนดหลักเกณฑ์ วิธีการและเงื่อนไขในการเลื่อนขั้นเงินเดือนข้าราชการพลเรือนในสถาบันอุดมศึกษา
ดังนี้

ข้อ ๑ การเลื่อนขั้นเงินเดือนข้าราชการพลเรือนในสถาบันอุดมศึกษา
ให้เลื่อนปีละสองครั้ง คือ วันที่ ๑ เมษายน และวันที่ ๑ ตุลาคม

ข้อ ๒ ให้ผู้บังคับบัญชาประเมินประสิทธิภาพและประสิทธิผลการปฏิบัติงานของข้าราชการพลเรือนในสถาบันอุดมศึกษาปีละสองครั้ง
การพิจารณาเลื่อนขั้นเงินเดือนข้าราชการพลเรือนในสถาบันอุดมศึกษา
ให้นำผลการประเมินประสิทธิภาพและประสิทธิผลการปฏิบัติงานตามที่สภาสถาบันอุดมศึกษากำหนดมาเป็นหลัก
พร้อมทั้งพิจารณาประกอบกับข้อมูลการลา พฤติกรรมการมาทำงาน
การรักษาวินัยและจรรยาบรรณ การปฏิบัติตนเหมาะสมกับการเป็นข้าราชการ
และข้อควรพิจารณาอื่น ๆ ด้วย
การเลื่อนขั้นเงินเดือนข้าราชการพลเรือนในสถาบันอุดมศึกษา
ครั้งที่หนึ่งในวันที่ ๑ เมษายน ให้เลื่อนได้ครึ่งขั้นหรือหนึ่งขั้น
ครั้งที่สองในวันที่ ๑ ตุลาคม
เมื่อได้พิจารณาผลการปฏิบัติงานครึ่งปีแรกกับครึ่งปีหลังรวมกันแล้ว
เห็นว่ามีมาตรฐานสูง
ผู้มีอำนาจอาจสั่งเลื่อนขั้นเงินเดือนตลอดทั้งปีของข้าราชการผู้นั้นได้ไม่เกินสองขั้น

ข้อ ๓ การเลื่อนขั้นเงินเดือนข้าราชการพลเรือนในสถาบันอุดมศึกษาที่ได้รับเงินเดือนเต็มขั้นให้เลื่อนได้ตามหลักเกณฑ์ของข้าราชการพลเรือนสามัญ

ข้อ ๔ สถาบันอุดมศึกษาใดที่มีพนักงานในสถาบันอุดมศึกษามากกว่าข้าราชการพลเรือนในสถาบันอุดมศึกษาอาจนำหลักเกณฑ์การเลื่อนขั้นเงินเดือนของพนักงานในสถาบันอุดมศึกษามาใช้บังคับกับข้าราชการพลเรือนในสถาบันอุดมศึกษาก็ได้

ทั้งนี้
ให้มีผลบังคับใช้นับตั้งแต่วันที่ประกาศในราชกิจจานุเบกษา[๑]


ประกาศ ณ วันที่ ๒๙
ตุลาคม พ.ศ. ๒๕๕๑
ศรีเมือง เจริญศิริ
รัฐมนตรีว่าการกระทรวงศึกษาธิการ
ประธาน ก.พ.อ.




















ปริญสินีย์/ผู้จัดทำ
๒ กุมภาพันธ์ ๒๕๕๔
คุณากร/ผู้ตรวจ
๑๘ สิงหาคม ๒๕๕๔



















































[๑] ราชกิจจานุเบกษา
เล่ม ๑๒๖/ตอนพิเศษ ๓๒ ง/หน้า ๒๒/๒๗ กุมภาพันธ์ ๒๕๕๒